張敏叔生辰
作者：廖剛
朝代：宋

paragraphs: 渥洼從古産名駒，想見當年夢吉符。
候協月輪周四極，史占昴宿降三吳。
文章直使驚天聽，志業端期列聖徒。
七葉珥貂餘後慶，千秋遺慶足嘉謨。
星軺蹔駕恩彌渥，霜節才臨政已孚。
豈但平反無濫獄，會看調燮有真儒。
南州喜氣光千里，東閣清芬薦百壺。
珍重公歸廟堂後，老人長照帝王都。